L'Associació de Moros i Cristians de Sagunt presenta a l'Ajuntament el seu programa per a enguany
20 de setembre 2023

![](/media/34chz5we/img_1514_c.jpg?width=850&height=566.6666666666666)

El divendres 22 de setembre començaran les activitats amb motiu de la festivitat de Moros i Cristians, que finalitzaran diumenge que ve 1 d'octubre. Hui s'ha presentat el programa al saló de plens de l'Ajuntament de Sagunt, amb la participació de la regidora de Festes i Cultura Popular, Patricia Sánchez; el president de l'Associació de Moros i Cristians de Sagunt, Patrick Salvador; i la directiva de l'associació, Sara Espinosa. També han estat presents el capità de la comparsa Jaume I, Gonzalo Ballester, i la banderera de la comparsa Jaume I, Sofía Caballer.

Patricia Sánchez ha assegurat que «**comencem una de les nostres festes grans, que és la setmana amb tots els esdeveniments de Moros i Cristians**». En esta idea coincidix el president de l'Associació de Moros i Cristians de Sagunt, Patrick Sánchez: «**La festa de Moros i Cristians de Sagunt és la més gran del nord de València**».

A més, Patricia Sánchez ha agraït a l'Associació de Moros i Cristians de Sagunt el fet de «**lluitar incansablement per la festa i per fer-la cada vegada més gran**». També ha aprofitat per a animar tota la ciutadania a participar en tots els actes que presenta el programa.

Patrick Salvador assevera que esta festa és un una font d'impacte social, econòmic, turístic i cultural. Social pel fet d'eixir al carrer amb la família per a gaudir de la festa. Econòmic perquè suposa el motor de les empreses i el comerç local. Turístic perquè és un aparador de la ciutat. I cultural perquè suposa una font de tradició, història i fe. Per això «**volem veure-la créixer, consolidar-se encara més en el temps i a la ciutat**», afig.

La festivitat començarà amb el cap de setmana de l'anunci i el pregó. El divendres 22, després d'un recorregut pel Camí Reial cap a l'Ajuntament, Asun Moll farà el pregó des del balcó de l'Ajuntament a les 20.30 hores. A les 21.30 hores serà el sopar d'olles i s'entregaran els premis culturals. La nit l'amenitzarà l'orquestra VALKYRIA a partir de les 23.30 hores, «**una orquestra purament saguntina, gent del poble que toca per a gent del poble**», assenyala Patrick Salvador.

El dissabte 23, a les 18.30 hores serà la concentració a la Glorieta per a començar amb l’_alardo_, amb trabucs i música a les 19 hores. Sobre este tema, Patrick Salvador, apunta: «**Enguany serem uns deu o onze disparadors**». L'itinerari d'este acte serà plaça Major, Camí Reial, plaça de la Moreria, carrer dels Horts, avinguda Doctor Palos, carrer San Cristòfol, carrer Terol, carrer Capità Pallarés i tornada a la Glorieta.

Pel que respecta al segon cap de setmana, començarà el divendres 29 de setembre amb la despulla del moro. A les 19.30 hores serà l'eixida cap a l'Església del Salvador des del Camí Reial. A les 20 hores s'ofrenarà a la Mare de Déu del Remei, patrona de la festa i del barri del Raval de Sagunt. Després, l'acte de despulla del moro, a càrrec de l'ambaixador moro. «**És un acte molt singular per a la ciutat de Sagunt, perquè revist un caràcter de recolliment i molt especial, perquè és un acte que poques poblacions celebren, perquè representa la conversió d'un moro al cristianisme**», assegura Patrick Salvador.

El dissabte 30 serà el dia gran de la festa, el de l'entrada mora i cristiana A les 19.10 hores entraran a l'Església del Salvador per a donar les gràcies a la Mare de Dèu del Remei. I, a les 19.30 hores serà la gran entrada mora i cristiana, que seguirà el següent recorregut: plaça Blasco Ibáñez, Camí Reial, plaça Cronista Chabret, carrer dels Horts, plaça Nou Fòrum. Enguany, l'entrada mora i cristiana estarà acompanyada per dos files de la localitat de Cocentaina.

Finalment, el diumenge 1 d'octubre serà l'acte d'ambaixades i batalla. A les 11.30 hores s'eixirà cap al Teatre Romà de Sagunt. I, a les 12 hores, serà la representació de les ambaixades i la batalla. L'acte acabarà amb l'himne de Sagunt. Respecte a este últim acte, Patrick apunta que s'ha remodelat el text per a les ambaixades: «**Hem vist que el text es feia massa farragós, pesat per al públic... per tant, hem volgut acomodar-ho al públic i als intèrprets, serà un acte més còmode i m'atrevisc a dir un poc més breu**». Eixa remodelació l'ha duta a terme el mateix autor del text, Vicente Vayá, fill adoptiu de la ciutat.

*   [](http://www.facebook.com/sharer.php?u=https://aytosagunto.es/va/actualitat/l-associacio-de-moros-i-cristians-de-sagunt-presenta-a-l-ajuntament-el-seu-programa-per-a-enguany/ "Facebook")
*   [](http://twitter.com/share?url=https://aytosagunto.es/va/actualitat/l-associacio-de-moros-i-cristians-de-sagunt-presenta-a-l-ajuntament-el-seu-programa-per-a-enguany/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-associacio-de-moros-i-cristians-de-sagunt-presenta-a-l-ajuntament-el-seu-programa-per-a-enguany/ "Linked In")
*   [](mailto:?body=https://aytosagunto.es/va/actualitat/l-associacio-de-moros-i-cristians-de-sagunt-presenta-a-l-ajuntament-el-seu-programa-per-a-enguany/)